Zápisnica z 10. zasadnutia rady Justičnej akadémie Slovenskej republiky konanej dňa 15. marca 2010 v Pezinku

Prítomní:
Podľa prezenčnej listiny
Prof. Mamojka - ospravedlnený

Program:

1.	Otvorenie
2.	Zásady pre výber účastníkov na vzdelávacích podujatiach – schválenie
3.	Vzdelávací proces Generálnej prokuratúry organizovaný mimo aktivít 
           akadémie
4.	Zahraničná pracovná cesta v českej Justičnej akadémii v Kroměříži
5.	Výber členov pedagogického zboru – noví externí členovia, predloženie 
           návrhov na externých členov
6.	Rozbor hospodárenia za IV. kvartál 2009
7.	Rôzne (informácia o OJS v aprílovom termíne 2010 – podnety, námety od 
           členov rady k testom a samotnej organizácii skúšky; referencia o modely 
           refundácii a ekonomického prenájmu -vyťaženosť detašovaného pracoviska  
           akadémie v Omšení; zvýšenie efektivity účasti na podujatiach akadémie – 
           vyriešenie otázky účasti asistentov z NS SR a zamestnancov MS SR)
8.	Záver

Ad 1. 
Predseda Dr. Toman privítal prítomných, informoval o programe zasadnutia a vyzval prítomných na schválenie resp. doplnenie predloženého programu. Vzhľadom na to, že nebol doplnený program zo strany členov rady, rokovanie bude prebiehať podľa predloženého programu bez doplnenia a zmien. Program bol jednomyseľne schválený. 

Ad 2.
K tomuto bodu programu bol zaslaný členom rady akadémie pracovný materiál – návrh zásad výberu účastníkov na vzdelávacích podujatiach. 
Predseda odovzdal slovo riaditeľovi, ktorý v krátkosti informoval o záveroch a cieľoch navrhovaných zmien. Predseda vyzval prítomných na pripomienky a diskusiu.
Dr. Volkai iba ozrejmil elektronické prihlasovanie sa na vzdelávacie podujatie ako aj postup – bez súhlasu nadriadeného nie je možné sa prihlásiť. Spätná väzba o účasti na jednotlivých vzdelávacích podujatiach bude stále zachovaná prostredníctvom portálu akadémie. V rámci diskusie boli predostreté problémy elektronického prihlasovania sa a v rámci zásady včasnosti ako hlavného kritéria pri výbere účastníkov. Dr. Volkai upozornil aj na to, že súdy môžu stratiť prehľad o prihlasovaní sa a výbere účastníkov, čo by mohlo spôsobiť na súdoch komplikácie, taktiež poznamenal, že na KS KE hromadnou korešpondenciou urgujú a informujú príslušné cieľové skupiny a konaní sa konkrétneho podujatia, čo sa v praxi ukázalo ako efektívne (sudcovia emailovú schránku používajú častejšie ako internetový portál akadémie). 
Dr. Toman obdobne ako Dr. Volkai mal dve pripomienky k navrhovanému postupu, konkrétne k schvaľovaniu účasti na vzdelávacích podujatiach a k elektronickému prihlasovaniu a  informovanosti o plánovaných podujatiach. Myslí si, že povinnosť informovanosti predsedov súdov zo strany akadémie musí ostať zachovaná, aby sa dosiahla vyššia účasť na seminároch.
Dr. Bargel súhlasí s vyjadreniami svojich predrečníkov. Najväčší problém vidí v udelení resp. preukázaní súhlasu nadriadeného, bolo by potrebné doriešiť tento postup procesne. Záujem a cieľ navrhovaných zmien je dosiahnuť väčší počet účastníkov na vzdelávacích podujatiach. 
V závere riaditeľ podrobnejšie vysvetlil a predstavil celý postup informovanosti o seminároch, prihlasovanie sa prostredníctvom portálu akadémie ako aj samotné uskutočnenie vzdelávacieho podujatia. Taktiež ešte raz pripomenul zámer a ciele navrhovaných zmien v zásadách. Tento postup je už dlhšiu dobu zavedený v Európskej akadémii práva v Tieri ako aj v Českej Justičnej akadémii.  
Doc. Čentéš súhlasí s postupom uvedeným v zásadách, ale navrhuje, aby sa na súdoch informovalo o vzdelávacích podujatiach (každá aktivita bude zaslaná emailom cieľovej skupine). Dr. Toman navrhuje, aby sa hlasovalo o prijatí/neprijatí zásad a postup pri informovanosti hromadným emailom z strany akadémie.
Uznesenie č. 141: Rada jednomyseľne prijala predložené Zásady pre výber účastníkov na vzdelávacích podujatiach a zároveň udelila vedeniu akadémie povinnosť zasielať informácie o plánovaných podujatiach hromadnou korešpondenciou 5 dní po expedovaní konkrétneho podujatia na súdy a prokuratúry priamo všetkým cieľovým skupinám vymedzeným zákonom (príloha č.1). 

Ad 3.
K tomuto bodu programu riaditeľ poznamenal, že je dôvodné túto problematiku zaradiť do programu zasadnutia, keďže sa rieši neustále otázka dostatočnej účasti cieľových skupín na vzdelávacích podujatiach akadémie. Otázku je potrebné riešiť veľmi citlivo a koordinovať práce s GP SR. Justičná akadémia je zriadená zákonom pre cieľovú skupinu sudcov a prokurátorov a v období efektívneho využitia finančných kapacít s dôrazom na hospodárnosť a vyťaženosť je dôvodné sa touto témou zaoberať. Prítomným bol zaslaný plán odbornej prípravy GP SR na rok 2010 pre informáciu a porovnanie so študijným plánom akadémie na rok 2010. Riaditeľ čiastočne predostrel niektoré podujatia, ktoré sa tématicky prekrývajú s témami v študijnom pláne akadémie (napr. Generálna prokuratúra navrhla seminár k problematike počítačovej kriminalite – dvojdňové podujatie v Omšení, avšak GP SR organizovala toto podujatie vo svojom zariadení v rámci plánu odbornej prípravy, nakoniec na podujatí akadémie bolo prihlásených iba 22 účastníkov).  
Dr. Purgat informoval o postupe prípravy odbornej prípravy GP SR ako aj nemožnosti odňať túto kompetenciu prokuratúre. Dr. Purgat v krátkosti informoval o kompetenciách generálneho prokurátora organizovať podľa zákona o prokuratúre takéto podujatia.
Dr. Oriňák informoval, že plán odbornej prípravy nie je v rozpore s úlohami prokuratúry a obdobne postupuje MS SR v Inštitúte MS SR v Omšení, kde organizuje semináre a školenia pre zamestnancov rezortu.
Doc. Čentéš informoval, že prednesú túto požiadavku o väčšej koordinácie organizovania podujatí u generálneho prokurátora, poznamenal tiež, že väčšina plánovaných aktivít je výsostne interná a určená pre prokurátorov vynímajúc vzdelávanie. Je potrebné koordinovať a kooperovať plánovanie vzdelávacích podujatí. 
Dr. Toman poznamenal, že akadémia by nemala veľmi zasahovať do kompetencií GP SR v tejto oblasti, skôr a snažiť plánovanie zosúladiť precíznejšie koordinovať. 
Riaditeľ prítomným vysvetlil, že je potrebné oddeliť vzdelávacie podujatia od pracovných stretnutí, ktoré GP SR realizuje a pri príprave plánu GP SR viac koordinovať práce so študijným plánom akadémie. Taktiež poznamenal, že MS SR síce organizuje vzdelávacie podujatia v Inštitúte MS SR v Omšení, ale tieto podujatia sú určené pre zamestnancov MS SR a súdov, ktorí nie sú cieľovou skupinou akadémie (nevzťahuje sa na nich zákon o JA).
Dr. Oriňák v tejto súvislosti  pripomenul problematiku obsadenia zástupcu riaditeľa akadémie. Je potrebné, aby sa určili zástupcovia a navštívili generálneho prokurátora. Ak by bola obsadená funkcia zástupcu riaditeľa odpadol by problém užšej spolupráce a koordinácie akadémie a GP SR. 
Riaditeľ informoval, že sa zúčastnil na stretnutí s Dr. Trnkom a Dr. Tichým avšak problematika obsadenia funkcie zástupcu riaditeľa je v štádiu riešenia. Keďže je potrebné dopracovať prijatie interného aktu prokuratúry, ktorý by doriešil finančné postavenia prokurátorov dočasne pridelených na akadémiu. Prvý námestník generálneho prokurátora riaditeľa informoval, že prebiehajú rokovania v danej veci a na doriešenie tejto situácie. 
Bod programu sa prejednal bez prijatia uznesenia.

Ad 4.
Dr. Toman v krátkosti informoval o zaslaných materiáloch k zahraničnej služobnej ceste do Českej republiky. Požiadal riaditeľa o podanie najnovších správ k plánovanej ceste. 
Riaditeľ v krátkosti predostrel program dvojdňovej zahraničnej cesty. Plánuje sa účasť na medzinárodnom seminári v Kroměříži, prijatie ministerkou spravodlivosti ČR, pracovné stretnutie s členmi rady JA ČR a spoločenský program. Hlavným cieľom zahraničnej cesty bude účasť na medzinárodnom seminári (výmena skúseností so zahraničnými účastníkmi) a nadviazanie užšej spolupráce s JA ČR na úrovni oboch rád akadémie. Zo strany JA ČR bude zabezpečené ubytovanie a strava pre účastníkov, každý je povinný si nahlásiť na osobnom úrade cestovné poistenie a diéty, dopravu bude akadémia koordinovať s GPSR (riaditeľ požiadal Doc. Čentéša, aby sa informoval o možnosti zapožičania 8 miestneho motorového vozidla z GP SR, akadémia by poskytla 6 miestne služobné motorové vozidlo). 
Doc. Čentéš informoval, že požiada spolu so žiadosťou o súhlas na zahraničnú cestu aj o poskytnutie služobného motorového vozidla z GP SR (8 miestny mercedes) na predmetnú služobnú cestu.
Dr. Toman navrhol, aby sa doriešilo ubytovanie v JA ČR už z nedele 30. 5. 2010, aby sa necestovala príliš skoro. Kancelária akadémie zabezpečí potrebné a bude podrobne informovať na najbližšom zasadnutí rady.        
Uznesenie č. 142: Rada jednomyseľne schválila zahraničnú služobnú cestu, vzala na vedomie podané informácie a organizačným zabezpečením zahraničnej služobnej cesty do JA ČR sa bude zaoberať na ďalšom zasadnutí rady akadémie.

Ad 5. 
K tomuto bodu programu Dr. Toman informoval o zaslaných materiáloch - návrhy na externých členov pedagogického zboru akadémie. Celkovo sa jedná o 22 kandidátov, ktorých predkladá v zmysle zákona o akadémii a platných zásad riaditeľ akadémie. Predseda vyzval na pripomienky k jednotlivým kandidátom, aby sa riaditeľ akadémie mohol vyjadriť, a aby sa následne mohlo hlasovať o návrhu ako o celku (an blok). 
Riaditeľ v krátkosti informoval o postupe propagácie opätovného prevolenia externých členov pedagogického zboru (boli oslovené listami relevantné subjekty a zároveň vedúci katedier práva informovali a oslovili potenciálnych a kvalitných lektorov, s ktorými už majú skúsenosti). 
Dr. Oriňák navrhol, aby sa hlasovalo o externých členoch pedagogického zboru naraz pred uplynutím funkčného obdobia (leto 2010). Nesúhlasí, aby sa výber externých členov uskutočňoval postupne.
Dr. Toman a Dr. Volkai upozornili, že na predchádzajúcich zasadnutiach sa prijal tento postup výberu externých členov pedagogického zboru a v záujme lepšieho preštudovania si vyplnených dotazníkov jednotlivých kandidátov je lepšie, aby sa výber uskutočňoval postupne na jednotlivých zasadnutiach do leta 2010. 
Uznesenie č. 143: Rada súhlasí s navrhovanými kandidátmi na externých členov pedagogického zboru akadémie a vyberá nasledovných externých členov v zmysle zásad:
Katedra súkromného práva-
1. JUDr. Marián Blaha
2. JUDr. Mária Hajdinová
3. JUDr. Juraj Schwarz, PhD.
4. JUDr. Mária Usačevová
Katedra verejného práva-
1. JUDr. Martin Bargel
2. PhDr. Vladimír Cehlár
3. Doc. JUDr. Jozef Čentéš, PhD.
4. JUDr. Jozef Kuruc
5. Mgr. Ľuboš Stankoviansky
6. prof. JUDr. Ján Svák, CSc.
7. JUDr. René Štepánik
Katedra európskeho a medzinárodného práva, prípravného vzdelávania a spoločenskovedných disciplín-
1. JUDr. Miroslava Bálintová
2. Mgr. Michal Bobek
3. JUDr. Tatiana Hačková
4. JUDr. David Kosař, PhD.
5. Doc. JUDr. Josef Kotásek, PhD.
6. PhDr. Štefan Matula, PhD.
7. PhDr. Ľudmila Matulová
8. JUDr. Marica Pirošíková
9. JUDr. Lubomír Ptáček, PhD.
10. Mgr. Jana Vnuková
11. JUDr. Marta Zavadilová, PhD.
Kancelária akadémie zašle informáciu o výbere externých členov pedagogického zboru spolu s menovacím dekrétom po ukončení celého výberu externých členov t.j. do 31. 06. 2010. 
Hlasovanie: 
Za: 8
Proti:1
Zdržal sa: 0

Ad 6. 
Dr. Toman vyzval prítomných, aby položili otázky riaditeľovi k zaslaným informáciám o rozbore hospodárenia za IV. kvartál 2009 a celkové finančné hospodárenie akadémie v roku 2009. Prítomní nemali žiadne pripomienky a otázky.
Uznesenie č. 144: Rada vzala na vedomie podané informácie k rozboru hospodárenia za IV. kvartál 2009.
Hlasovanie: uznesenie jednomyseľne prijaté.

Ad 7. 
K tomuto bodu programu vyzval Dr. Toman riaditeľa, aby postupne informoval členov rady.
Riaditeľ oboznámil prítomných o najbližších odborných justičných skúškach, kde počet účastníkov bude 48. Vzhľadom na tento vysoký počet boli pozvané všetky 4 skúšobné komisie. Zatiaľ sa ospravedlnila iba Dr. Triznová a ako náhradná členka bola pozvaná Dr. Drexlerová. 
Riaditeľ následne informoval o pracovnom rokovaní na MS SR za účasti štátneho tajomníka MF SR a zástupcov rady akadémie. Hlavným bodom rokovania bolo doriešenie modelu refundácii a možnosti poskytovať priestory Notárskej a Exekútorskej komore. Prítomní sa zhodli, že do plánovanej novely zákona o akadémii je možné preklenúť takúto spoluprácu prostredníctvom darovacej zmluvy.
V závere riaditeľ informoval o uskutočnenej návšteve azerbajdžanského ministra spravodlivosti na pôde akadémie dňa 24. 02. 2010 ako aj pracovné stretnutie s hlavným štátnym radcom Bavorského ministerstva spravodlivosti dňa 01. 03. 2010 v Krpáčove.
	Mgr. Strížová informovala o štatistických ukazovateľoch za I. štvrťrok 2010 využiteľnosti portálu akadémie. Zaujímavými údajmi sú najmä počet unikátnych kliknutí na internetovú stránku akadémie, čo je viac ako dvojnásobok všetkých cieľových skupín (7369 absolútny počet jedinečných návštevníkov) ako aj návštevnosť stránky v zahraničí. Najviac užívateľov je v ČR (303 návštev na stránku), nasleduje Nemecko (46 návštev na stránku), Anglicko (31 návštev na stránku) a USA (16 návštev na stránku).
Uznesenie č. 145: Rada vzala na vedomie informácie o odbornej justičnej skúške, postupe pri doriešení otázky refundácii pre akadémiu a štatistikách týkajúcich sa portálu akadémie.
Hlasovanie: uznesenie jednomyseľne prijaté.
	Mgr. Strížová informovala o zaslanej pozvánke na každoročné zasadnutie Valného zhromaždenia Európskej justičnej vzdelávacej siete (EJTN), ktoré sa tento rok uskutoční v Madride v dňoch 27. – 28. 05. 2010. Zároveň požiadal o schválenie zahraničnej služobnej cesty pre riaditeľa, ktorý ako štatutárny zástupca akadémie by sa mal predmetného zasadnutia zúčastniť. Hlavným bodom rokovania bude voľba generálneho tajomníka EJTN.
Uznesenie č. 146: Rada jednomyseľne schválila služobnú zahraničnú cestu riaditeľovi akadémie na Valnom zhromaždení EJTN v Madride v dňoch 27. – 28. 05. 2010.
	Mgr. Strížová v krátkosti informovala, že v záujme zvýšenia počtu účastníkov na vzdelávacom procese organizovanom akadémiou ako aj skvalitňovaniu poskytovaných služieb akadémia navrhuje, aby sa medzi cieľovú skupinu zaradili aj asistenti NS SR a Hlavní štátni radcovia MS SR. Asistenti sudcov NS SR sú v štátnozamestnaneckom pomere a vykonávajú práce obdobné ako VSÚ alebo JČ, zároveň je dôvodné poznamenať, že väčšina asistentov už pôsobila vo funkcii VSÚ a má bohaté praktické a odborné skúsenosti. Ohľadne účasti zamestnancov MS SR na seminároch organizovaných akadémiou kancelária komunikovala s Mgr. Heskovou. Finančné náklady na účastníka z MS SR by sa riadili už existujúcou inštrukciou MS SR avšak samotnú účasť by bolo potrebné zastrešiť podpisom rámcovej dohody o spolupráci medi JA SR a MS SR. Akadémia odporúča prijať pozitívne stanovisko pre obe cieľové skupiny v záujme zachovania spolupráce ako aj  cieľov a účelu samotného vzdelávacieho procesu.  
Uznesenie č. 147: Rada jednomyseľne schválila možnosť účasti asistentov sudcov NS SR na vzdelávacích podujatiach akadémie. Zároveň súhlasí s uzatvorením dohody o spolupráci medzi JA SR a MS SR z dôvodu umožnenia účasti na vybraných vzdelávacích podujatiach zamestnancom MS SR.

Termín ďalšieho zasadnutia rady bol stanovený na 19. 04. 2010 so začiatkom o 10,00 hodine v Justičnej akadémii v Pezinku. 

V Pezinku, 16. 03. 2010

Spísala: Mgr. Katarína Strížová 

Overil: JUDr. Pavol Toman

         Príloha č. 1

Zásady pre výber účastníkov na vzdelávacích podujatiach 
Justičnej akadémie Slovenskej republiky
Rada akadémie na svojom zasadnutí schválila dňa 15. marca 2010 nasledovné zásady pre výber sudcov, prokurátorov, justičných čakateľov, súdnych úradníkov, právnych čakateľov prokuratúry – ďalej len  „účastníkov“ na vzdelávacích podujatiach organizovaných Justičnou akadémiou za účelom prehľadnosti, transparentnosti a rýchlosti výberu cieľovej skupiny na vzdelávacie podujatia.

Článok I.
Vzdelávacie podujatie a spôsob prihlasovania sa 
1. Na základe schváleného ročného študijného plánu Justičnej akadémie (ďalej len „akadémia“),  zasiela akadémia v dostatočnom časovom predstihu predsedom súdov a poverenému zástupcovi Generálnej prokuratúry SR pozvánku na vzdelávacie podujatie spolu s predbežným programom a informačným formulárom elektronickou poštou v zmysle platných interných riadiacich aktov (spravidla 6 týždňov pred uskutočnením podujatia). 

2. Prihlasovanie na jednotlivé vzdelávacie podujatia sa bude uskutočňovať formou elektronickej prihlášky prostredníctvom portálu akadémie s tým, že jedinou zásadou výberu účastníkov, ktorým bude potvrdená účasť je zásada včasnosti prihlásenia sa a príslušnosť k určenej cieľovej skupine konkrétneho podujatia (sudca, prokurátor, súdny úradník, justičný čakateľ, právny čakateľ prokuratúry). To znamená, že sa bude brať do úvahy deň, hodina, minúta a sekunda prihlásenia sa účastníka tak, aby sa zjednodušil, zefektívnil a zrýchlil spôsob prihlasovania sa na vzdelávacie podujatia. Vyplnenie a odoslanie elektronickej prihlášky je podmienené súhlasom nadriadeného (predseda súdu, poverený zástupca Generálnej prokuratúry SR). 

Článok II.
Ďalšie kritéria pre výber účastníkov
1. Akadémia podľa vyššie uvedeného postupu v súlade s vnútornými riadiacimi aktami bude postupovať nasledovne: 
•	Príslušný tajomník – asistent po uplynutí dátumu na prihlasovanie sa, zostaví konečný zoznam účastníkov. Uvedený postup je koordinovaný s vedúcim katedry práva, ktorý zároveň nesie zodpovednosť za priebeh výberu ako aj samotnej organizácie príslušných vzdelávacích podujatí v rámci vzdelávacieho procesu akadémie.
•	Tajomník – asistent príslušnej katedry práva na základe pokynu vedúcho katedry protvrdí elektronicky účasť schválenému počtu riadne prihlásených účastníkov. 

2. Akadémia ďalej zohľadní pri zostavení konečného zoznamu účastníkov nasledovné kritéria pre zachovanie práva účastníkov na vzdelávanie v zmysle uznesenia č. 349 zo 16. 09. 

2008 Súdnej rady SR ako aj odporúčaní rady Európy (Odporúčanie Európskeho parlamentu a Rady z 18. decembra 2006 o kľúčových kompetenciách pre celoživotné vzdelávanie 2006/962/ES):

•	Zohľadňovať špecializáciu účastníka – príslušnú právnu oblasť, v ktorej vykonáva rozhodovaciu činnosť v závislosti o konkrétnej témy daného vzdelávacieho podujatia.
•	Zohľadňovať počet dní konkrétneho účastníka strávených na vzdelávacích podujatiach organizovaných akadémiou. Rada Justičnej akadémie odporúča, aby bol stanovený minimálny počet vzdelávacích dní v kalendárnom roku na 4 dni pre každého účastníka. Tento minimálny počet dní je jedným z kritérií pri väčšom záujme zo strany účastníkov na konkrétne podujatie, pričom budú uprednostnení tí účastníci, ktorí sa ešte vzdelávania nezúčastnili.

To znamená, že prihlásený účastník, ktorý nespĺňa zásadu špecializácie alebo príslušnosti k určenej cieľovej skupine môže byť najmä pri veľkom počte prihlásených záujemcov z výberu účastníkov vylúčený.

3. Výnimku zo zásady včastnosti prihlásenia sa sú vzdelávacie podujatia:
•	zamerané na cudzie jazyky (právnická terminológia), keďže pri tomto type podujatí sa už vytvorila stála skupina účastníkov, 
•	prípravné vzdelávanie, ktoré sa riadi osobitným režimom v zmsle platnej právnej úpravy a študijných osnov pre prípravné vzdelávanie.

Článok III.
Kontrola účasti na vzdelávaní
1. V spolupráci s osobnými úradmi krajských súdov a akadémie sa bude uverejňovať na portáli akadémie (www.ja-sr.sk) reálna účasť jednotlivých účastníkov z dôvodu spätnej kontroly nadriadenými.
2. Ospravedlnenie svojej neúčasti je potrebné oznámiť aj s uvedením dôvodu akadémii a osobnému úradu krajského súdu minimálne 3 pracovné dni pred uskutočnením vzdelávacieho podujatia (nesmie sa stať pravidlom ospravedlňovanie neúčasti v deň podujatia, kedy vznikajú hospodárske škody - stravné a taktiež už nie je možnosť voľné miesto obsadiť náhradníkom). 

V Pezinku dňa 15. 03. 2010

JUDr. Pavol Toman
             predseda rady Justičnej akadémie